钦定古今图书集成/明伦汇编/氏族典/第595卷 > 尔朱荣
## 钦定古今图书集成/明伦汇编/氏族典/第595卷 > 尔朱荣

按《魏书尔朱荣传》：“荣字天宝，北秀容人也。洁白美容
貌，幼而神机明决。及长，好射猎，每设围誓众，便为军
陈之法，号令严肃，众莫敢犯。荣袭爵后，除直寝游击
将军。正光中，四方兵起，遂散畜牧，招合义勇，给其衣
马。胡民乞扶莫于万子乞真反，荣前后讨平之。乞步
落坚胡刘阿如等作乱瓜肆，敕勒北列，步若反沃阳”，
荣并灭之。以功封安平县开国侯。敕勒斛律洛阳作
逆，荣破洛阳于深井，进封博陵郡公。鲜于修礼之反
也，荣表东讨，复进号征东将军、并肆汾广恒云六州
诸军事，进为大都督。肃宗崩，事出仓卒，荣闻之大怒，
谓郑俨、徐纥为之，与元天穆等密议，称兵入匡朝廷
讨定之。于是遂勒所统将赴京师。犹疑所立，乃以铜
铸高祖及咸阳王禧等六王子孙像，成者当奉为主，
惟庄帝独就。于时武泰元年四月九日也。十一日，荣
奉帝为主，诏以荣使持节、侍中、都督中外诸军事、大
将军、太原王。十三日，荣害王公卿士千三百馀人，皇
弟、皇兄并亦见害。灵太后、少主其日暴崩。荣遂有大
志，令御史赵元则造《禅文》，遣数十人迁帝于河桥。至
夜四更中，复奉帝南还营幕。时幽州人刘灵助善卜
占，为荣所信，言“天时人事，必不可尔。”荣亦精神恍惚，
不自支持，久而方悟。于是还奉庄帝。五月，荣还晋阳。
时葛荣将向京师，众号百万，荣启求讨之，擒葛荣，进
位太师、北海王。元颢南奔，萧衍立为魏主，荣击破之。
荣身虽居外，恒遥制朝廷，广布亲戚，列为左右，伺察
动静，小大必知。于是庄帝密有图荣之意。三年九月，
荣入朝，伏兵于明光殿东廊，引荣及荣长子菩提、天
穆等俱入。坐定，光禄少卿鲁安、典御李侃晞等抽刀
而至，荣窘迫，起投御座。帝先横刀膝下，遂手刃之，安
等乱砍，荣与天穆、菩提同时俱死。荣时年三十八。